In nomine sancte et individue Trinitatis, ego G., Dei gratia Senonensis archiepiscopus, dilectis filiis nostris Petro, abbati ecclesie Beati-Johannis et fratri Willelmo de Floten, omnibusque eorum fratribus tam presentibus quam futuris, salutem in perpetuum. Notum est ubique et scitum ab omnibus quoniam, sicut res parve cito per concordiam crescunt, ita et maxime ubi subintrat discordia brevi dilabuntur. Eapropter, videntes ecclesiam Beati-Johannis, ejusque plantacionem novellam adhuc et teneram, ecclesiam scilicet Beate-Marie de Floten, si non perverso, averso tamen aliquantulum tramite incedentes, ne scintilla latens in cinere quandoque per negligentiam subitum exhalaret incendium, decrevimus eis occurrere, matremque ad filiam, filiamque ad matrem amice et concorditer revocare. Communicato itaque consilio cum dilecto filio nostro Willelmo, aliisque fratribus de Floten, simulque cum venerabili P., abbati Sancti-Johannis et fratribus suis, cepimus de pace et concordia eorum sollicite et diligenter agere et providere. Cum ergo audiremus predictos fratres de Floten a bono et primo fundamento arctioris vite nolle omnino recedere, sed tenuem victum, duramque sibi et potus abstinentiam desideranter amare, grossamque et vilem vestium consuetudinem, tanquam secularis vite veri contemptores et Dei amatores, avide sustinere, simulque vigiliis, orationibus et psalmodiis ardenter insistentes, bone vite propositum quod inceperant nequaquam mutare, sed velle in melius consummare, multum gavisi sumus et de numero fratrum quem ad amplificandum servicium Dei augeri postulabant, ego et tota ecclesia Beati-Johannis letum prebuimus assensum. Statuimus itaque et decrevimus quatinus quos et quantos vellent fratres ad servicium Dei faciendum, pro voluntate sua et possibilitate loci, susciperent sine omni contradictione abbatis et capituli Sancti-Johannis. Porro abbas Sancti-Johannis cum voluerit et licuerit ei, veniet ad locum illum; et fratres qui suscepti fuerint debitam ei, tanquam proprio abbati, et successoribus suis professionem facient; et tunc ab eo in eodem loco canonicam benedictionem suscipiant, et amplius non licebit ei eos amovere de loco. Si vero, pro culpa sua, aliquem de fratribus ille prior qui preerit loco, tanquam inobedientem et rebellem, de ecclesia illa amoverit, vel ipse sponte sua sine licentia prioris inordinate inde exierit, non liceat abbati suscipere illum in ecclesia Sancti-Johannis sine assensu prioris de Floten et fratrum suorum. Addidimus etiam, si aliquis canonicorum ecclesie Sancti-Johannis, spiritu Dei tactus, vitam suam emendare et ordinem supradicte ecclesie suscipere voluerit, ut fratres ejusdem loci suscipiant eum, remota omni exactione abbatis et capituli Sancti-Johannis, ita tamen si bone et laudabilis vite, liberque et absolutus a prime professionis subjectione fuerit. Susceptus autem novam abbati Sancti-Johannis, secundum morem et ordinem illius ecclesie, professionem faciet et stabilitatem corporis sui in loco illo promittet. Hoc autem ita factum est et utraque parte concessum, ut quandiu de susceptis fratribus ecclesie Sancti-Johannis ibidem vivi tres inventi fuerunt, quartus non suscipiatur nisi voluntate et spontanea concessione prioris et fratrum de Floten. De constitucione autem prioris in eodem loco, utriusque partis assensu ita decretum est ut fratres de Floten liberam electionem habeant, et unum de collegio suo quem idoneum cognoverint priorem constituant cui omnes alii obediant; ad cujus officium et arbitrium pertinebit cura et administracio tocius loci. Cum autem abbas, visitacionis gratia, locum adierit, sustitutum (sic) priorem ei presentabunt quem ipse, cessante contradictione, suscipiet, eique tocius administracionis curam imponet. Si vero de prioris sustitucione, ut in talibus consuetum est, discordia suborta fuerit et fratres inter se convenire non poterint, abbas Sancti-Johannis ad diem eligendi constitutum vocabitur, et si fratres tunc etiam non concordaverint, abbas meliori et saniori parti cedens, eorum consilio et assensu, priorem ibidem constituet. Vestimenta hujuscemodi erunt: lineis vestibus exceptis superpelliciis et femoralibus, non utentur; pellicias, tunicas albas, pallia candida, capas nigras habebunt. Similiter et lectis-ternia eorum culcitras et linea stramenta non habebunt, sed cervicalia tantum ad relevationem capitis. Esus carnis et sagiminis apud eos nullus omnino erit, nisi tantum infirmis. Ova autem et caseos comedendi potestas indulgebitur eis, excepta quadragesima ante Natalem Domini. A festo Sancte-Crucis usque ad Natalem Domini cotidie jejunabunt, excepta festivitate Omnium-Sanctorum. A Natali Domini usque ad Epiphaniam licebit eis bis comedere. Ab illo die usque ad Pascha jejunabunt, excepta Purificatione Beate-Marie. In ecclesia semper silentium tenebunt, nisi de confessione. In mensa nulli fratrum permittetur loqui, nisi soli magistro, de necessariis. A complectorio usque ad capitulum post primam factum silentium ubique tenebunt, nisi necessitate compellente. Ad mensam eorum mulieres non comedent nec consanguinee, nec extranee, nec infra septa eorum nocte requiescent, nec officinas sine legitimo teste ingredientur. Animalia, terras et decimas, et quascunque alias possessiones in elemosinam datas, vel quocumque alio modo juste adquisitas, licebit eis habere, ad procurationem fratrum pauperum et hospitum sustentacionem. Priori et fratribus quibus a priore injunctum fuerit, licebit ire et equitare secundum regulam Sancti-Augustini. De terris, pratis et vineis, aliisque ecclesie redditibus, ne priori nec fratribus licebit aliquid vendere vel invadiare, sine consilio abbatis et capituli Sancti-Johannis, et hoc propter majorem loci utilitatem et aumentacionem (sic). Fratres vero de Floten viginti solidos conventui Sancti-Johannis, die festo inferventis olei, annuatim persolvant. Ut autem hec omnia supradicta ad honorem Dei et perfectum loci firmiter et fideliter in perpetuum observentur, mandamus et precipimus; et ne ultra quod a nobis scriptum et institutum est altera contra alteram partem excedere vel inquirere presumat, sub anatemate prohibemus, nisi de nostro et utriusque partis assensu. Hec autem ut rata et inconcussa permaneant, pontificali auctoritate et sigilli nostri impressione confirmamus et corroboramus. Actum publice, in capitulo Sancti-Johannis, ab Incarnacione Domini Mº Cº LXXXº.